Վարդան Դալլաքյան

Վարդան Տիգրանի Դալլաքյան (), հայ ազատամարտիկ, ԵՊՀ պատմության ֆակուլտետի ուսանող։

Կենսագրություն և մարտական ուղին 
Վարդան Դալլաքյանը ծնվել է 1969 թվականի մարտի 25-ին Նաիրիի շրջանի Նոր Հաճն քաղաքատիպ ավանում։ Միջնակարգ կրթությունը ստացել է տեղի դպրոցում։

1987 թվականի մայիսի 15-ին զորակոչվել է խորհրդային բանակ։ Ծառայությունն անցկացրել է Աֆղանստանում տեղակայված խորհրդային բանակի ստորաբաժանումներում։ 1989 թվականին զորացրվել է և պարգևատրվել ԽՍՀՄ Գերագույն խորհրդի պատվոգրով ու կրծքանշաններով։ Աֆղանստանի նախագահի 1988 թվականի մայիսի 15-ի հրամանագրի համաձայն Վարդան Դալլաքյանը պարգևատրվել է «Воину-интер­на­цио­налисту от благодарного афган­ского народа» (Մարտիկ-ինտերնացիոնալիստին երախտապարտ աֆղան ժողովրդից) մեդալով։

1989 թվականին աշխատանքի է ընդունվել Նոր Հաճնի «Սապֆիր» գործարանում։ Միաժամանակ ակտիվ մասնակցություն է ունեցել Արցախի ազատագրական պայքարին։

1990 թվականին ընդունվել է Երևանի պետական համալսարանի պատմության ֆակուլտետ։

1990 թվականի հոկտեմբեր-դեկտեմբեր ամիսներին մասնակցել է Բերդաձորի ինքնապաշտպանությանը, մասնավորապես Բերդաձորի ամենավտանգավոր կետի` Ծաղկաձոր գյուղի պաշտպանությանը։

Վարդան Դալլաքյանը զոհվել է 1994 թվականի հունվարի 31-ին Արցախի Հանրապետության Շահումյանի շրջանի ազատագրման գործողությունների իրականացման ժամանակ` Ղամշլու (Եղեգնուտ) գյուղի մատույցներում։ Նրա աճյունն ամփոփվել է Նոր Հաճնի գերեզմանատանը։

Պարգևներ 
 1989 թվականին պարգևատրվել ԽՍՀՄ Գերագույն խորհրդի պատվոգրով ու կրծքանշաններով.
 Աֆղանստանի նախագահի 1988 թվականի մայիսի 15-ի հրամանագրի համաձայն պարգևատրվել է «Воину-интер­на­цио­налисту от благодарного афган­ского народа» (Մարտիկ-ինտերնացիոնալիստին երախտապարտ աֆղան ժողովրդից) մեդալով.
 ՀՀ պաշտպանության նախարարի 1996 թվականի դեկտեմբերի 20-ի թիվ 586 հրամանով հետմահու պարգևատրվել է «1992–1994 թթ. մարտական գործողությունների մասնակից»՚ կրծքանշանով.
 ՀՀ նախագահի 1999 թվականի սեպտեմբերի 20-ի հրամանագրով ՀՀ անկախության հռչակման 8-րդ տարեդարձի առթիվ Նոր Հաճնի երկրապահ ջոկատի ազատամարտիկ Վարդան Դալլաքյանը հետմահու պարգևատրվել է «Արիության» մեդալով.

Հիշատակ 
2009 թվականի մարտին ԵՊՀ աստվածաբանության ֆակուլտետի լսարաններից մեկն անվանակոչվել է Վարդան Դալլաքյանի անունով։

Աղբյուրներ 
 Դալլաքյան Վարդան Տիգրանի, Պատմության ֆակուլտետ, ուսանող (զոհված) 

Հայ ազատամարտիկներ
Արցախյան պատերազմի մասնակիցներ հայկական կողմից
Նոր Հաճն քաղաքում ծնվածներ